**Dotácia na podporu humanitárnej pomoci pre fyzické osoby**

**Zásady, princípy, podmienky a účel poskytovania dotácie**

Dotácia na podporu humanitárnej pomoci pre fyzické osoby v súlade s § 9 ods. 1 a 2 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky požiadať slúži na riešenie krízovej životnej situácie alebo mimoriadne nepriaznivej sociálnej situácie fyzickej osoby.

V príslušnom rozpočtovom roku možno žiadateľovi poskytnúť dotáciu na humanitárnu pomoc **najviac v sume 800 eur** .

**Kedy je možné dotáciu poskytnúť?**

Dotáciu na podporu humanitárnej pomoci možno poskytnúť žiadateľovi, ktorý sa ocitol v **krízovej životnej situácii** alebo **v mimoriadne nepriaznivej sociálnej situácii** , na podporu riešenia tejto situácie.

**Aké situácie sa prioritne považujú za krízovú životnú situáciu alebo mimoriadnu nepriaznivú sociálnu situáciu?**

Za krízovú životnú situáciu alebo mimoriadnu nepriaznivú sociálnu situáciu sa považujú najmä situácie, v ktorých sa žiadateľ ocitol náhle, nečakane, nepredvídateľne.

**Ide najmä o**

* následky živelných udalostí (záplavy, víchrica, prívalové dažde, požiar, výbuch a iné) napr. na zabezpečenie nevyhnutného ošatenia, obuvi, hygienických prostriedkov, prostriedkov osobnej spotreby, obnova zariadenia domácnosti vrátane nábytku
* strata živiteľa rodiny resp. rodiča v rodine kde sú maloleté nezaopatrené deti, napr. na zabezpečenie výdavkov na pohreb, preklenutie doby do priznania pozostalostných dávok a pod.
* vážne ochorenie alebo úraz člena domácnosti na zabezpečenie s tým súvisiacich mimoriadnych výdavkov
* mimoriadne výdavky súvisiace s ochorením člena domácnosti, ktoré nie sú hradené zo zdravotného poistenia ani z prostriedkov na kompenzáciu ťažkého zdravotného postihnutia
* mimoriadny výdavok na zabezpečenie opravy alebo kúpy zariadenia nevyhnutného na zabezpečenie základných životných potrieb (napr. kotol na kúrenie, zariadenie na ohrev vody, šporák, pračka a pod. alebo na nevyhnutný nábytok ako posteľ, skriňa a pod.) osamelých osôb s nízkym príjmom.

**Dotáciu nie je možné poskytnúť ak**

* má žiadateľ dlhy voči Sociálnej poisťovni, zdravotnej poisťovni, Daňovému úradu, colnému úradu, Úradu práce, sociálnych veci a rodiny alebo iný záväzok voči štátnemu rozpočtu,
* je v domácnosti žiadateľa vykonávaná exekúcia,
* žiadateľ nezúčtoval v predchádzajúcom období poskytnutú dotáciu.

**Dotácia sa neposkytuje na**

* **splácanie úverov, pôžičiek a úrokov z prijatých úverov a pôžičiek alebo riešenie dlhodobej nepriaznivej sociálnej situácie**

*Dlhodobo nepriaznivá sociálna situácia nie je sama osebe dôvodom k priznaniu predmetnej dotácie a nie je ju možné považovať za krízovú životnú situáciu alebo mimoriadne nepriaznivú sociálnu situáciu. V prípade žiadateľov, ktorí sú dlhodobo bez príjmu alebo s veľmi nízkym príjmom, je potrebné, aby si pred podaním žiadosti o dotáciu prioritne uplatnili dostupnú (nárokovateľnú) pomoc, ktorou je napr. pomoc v hmotnej núdzi, jednorazová dávka v hmotnej núdzi, dávky sociálneho poistenia, dávky zo zahraničia a pod..),*

* **na obnovu bytového fondu z dôvodu opotrebovanosti, rekonštrukcie bytových zariadení**

*Dotáciu na účel obnovy bytového fondu je možné poskytnúť len v prípade, že obydlie bolo poškodené živelnou udalosťou a to za podmienky, že žiadateľ je vlastníkom poškodenej nehnuteľnosti (bytu, rodinného domu) a nejedná sa o nelegálnu stavbu.*

**Ako požiadať o dotáciu**

Žiadateľom o dotáciu môže byť len plnoletá fyzická osoba. Žiadateľom môže byť v rámci jednej domácnosti len jeden člen, nakoľko sa posudzuje situácia celej domácnosti.

V príslušnom rozpočtovom roku možno dotáciu poskytnúť najviac v sume 800 eur. Výšku sumy poskytnutej dotácie na základe posúdenia žiadosti schvaľuje ministerstvo. Znamená to, že žiadateľovi nemusí byť poskytnutá dotácia v sume, ktorú on požaduje. Neschválenie dotácie ministerstvo oznamuje žiadateľovi písomne.

**Žiadosť sa podáva na predpísanom tlačive. K žiadosti je potrebné doložiť aj čestné vyhlásenie o tom, že občan má vysporiadané vzťahy so štátnym rozpočtom a čestné vyhlásenie, že voči nemu nie je vedený výkon rozhodnutia.**

* [VZOR žiadosti - podľa § 9 ods. 1 a 2 zákona](https://www.employment.gov.sk/files/slovensky/uvod/formulare-ziadosti/vzor-ziadosti-poskytnutie-dotacie-podporu-humanitarnej-pomoci-podla-9-ods-1-2-zakona.rtf)
* [VZOR vyhlásenia a súhlasu k žiadosti o dotáciu - § 9 ods. 1 a 2 zákona](https://www.employment.gov.sk/files/slovensky/ministerstvo/poskytovanie-dotacii/vyhlasenie-suhlas.pdf)

Originál vyplnenej a podpísanej žiadosti a vyhlásenia je potrebné zaslať poštou na adresu:

**Ministerstvo práce, sociálnych vecí a rodiny   
Slovenskej republiky   
Špitálska 4, 6, 8   
816 43 Bratislava**

**Upozornenie**

Dotácie, ako finančné prostriedky zo štátneho rozpočtu, sú účelovo určené a časovo viazané a ich použitie podlieha kontrole podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.